Я мурадхэр ягъэбелджылыуэ
КъБР-м и Парламентым и Жылагъуэ советым и унафэщI Бечелов Ильяс иригъэкIуэкIа зэIущIэм зэлэжьынухэр щагъэбелджылащ.
Псом япэ ар къызэхуэсахэм елъэIуащ я лэжьэгъухэу дунейм ехыжа Жырыгъу Радиерэ Щоджэн Робертрэ яхуэщыгъуэну.
Бечеловым жиIащ КъБР-м и Парламентым дызэрыт илъэсым и накъыгъэм Гугу Владимиррэ Токъмакъ Азикрэ зэпымыууэ лажьэ чэнджэщакIуэ органым зэрыхигъэхьар.
ЗэIущIэм хэтхэм Гугу Владимир хахащ советым и унафэщIым и къуэдзэу. Абы Къэбэрдей-Балъкъэр къэрал университетыр къиухащ, тхыдэ, экономикэ щIэныгъэ зригъэгъуэтащ. КъБР-м и Парламентым и езанэ, етIуанэ зэхыхьэгъуэхэм Республикэм и Советым, КъБР-м и Парламентым и етхуанэ зэхыхьэгъуэм я депутату хахыгъащ, ПромышленностымкIэ, транспортымкIэ, связымрэ гъуэгу IэнатIэмкIэ комитетым и унафэщIу щытащ. Гугум къызэхуэсахэм фIыщIэ яхуищIащ я дзыхь къызэрырагъэзам папщIэ.
Токъмакъ Азик хагъэхьащ Жылагъуэ советым экономикэ IуэхухэмкIэ и комиссэм.
ЗэIущIэм щагъэбелджылащ 2021 гъэм зэлэжьыну я мурадхэр. Советым хэтхэр зэгурыIуащ зэIущIэу тIу ирагъэкIуэкIыну. Абыхэм щыхэплъэнущ УФ-м и Псы кодексым къыщыгъэлъэгъуа положенэхэр Къэбэрдей-Балъкъэрым зэрыщагъэзащIэм, сабий, щIалэгъуалэ зэгухьэныгъэхэр республикэм зэрыщылажьэ щIыкIэм, республикэ законодательствэр егъэфIэкIуэнымкIэ я гупсысэхэр къагъэлъэгъуэным, нэгъуэщIхэми.
ЗэIущIэр щызэхуищIыжым, Бечелов Ильяс и лэжьэгъухэр къыхуриджащ коронавирусым пэщIэт хущхъуэр зыхрагъэлъхьэну:
- Мыхьэнэшхуэ зиIэ Iуэхущ ар. НэгъуэщI щIыналъэхэм къикIыу цIыху куэд республикэм къокIуэ. Абыхэм къахэкIащ Индием узыщрихьэлIэ коронавирус узыфэ лIэужьыгъуэр зиIэхэри. Нэхъ лъапIэ дыдэр гъащIэращ, вакцинэр зыхевгъэIу, фи щхьэми фи Iыхьлыхэми фахуэсакъ, - жиIащ Бечеловым.

Белгъэрокъуэ Марьянэ.
